Korrupsie by Blou Bulle kring nog uit | Netwerk24
Deur Brenden Nel 28 April 2019 00:02
Ondersoekers by die Blou Bul Maatskappy (BBM) soek na derduisende rande se deposito's wat na bewering in kontant aan die BBM se voormalige hoëprestasie-bestuurder oorhandig is.
Dit is geld wat spelers wat gekwalifiseer het om in die Blou Bulle se behuising vir junior spelers te bly na bewering oor 'n aantal jare aan Xander Janse van Rensburg moes betaal vir "breekskade".
Tussen 60 en 80 spelers het glo R5 000 elk betaal, maar dit lyk asof die geld nooit in die BBM-bankrekening beland het nie. Dit kan tussen R300 000 en R400 000 beloop. Daar is volgens Rapport se bronne geen aanduiding dat die deposito's aan die spelers teruggegee is nie.
Alfons Meyer, uitvoerende hoof van die BBM, het die afgelope week gesê die ondersoek teen Janse van Rensburg is uitgebrei nadat nuwe inligting aan die lig gekom het. Hy wou nie sê of dit oor die depositoskema is nie. Drie bronne na aan die ondersoek het dit egter bevestig.
Volgens Rapport se bronne was Janse van Rensburg sedert 2014 aan die stuur van die Bulle se behuising vir juniors. Die BBM was glo nie bewus van die deposito-stelsel nie totdat hulle later toevallig by ouers daarvan uitgevind het.
Rapport het vroeër berig die BBM ondersoek 'n bewering dat die BBM 'n huis van 'n familielid van Janse van Rensburg, teen R1 miljoen per jaar gehuur het.
Rapport verneem nog werknemers het nou beëdigde verklarings oor Janse van Rensburg se beweerde onreëlmatighede afgelê.
Die ondersoekers bekyk ook nou spelersagente wat met Janse van Rensburg onderhandel het oor kontrakte. Daar is bewerings van hoër as markverwante kontrakte wat met sekere agente se spelers gesluit is, van spelers wat met kontrakte by Loftus Versfeld opgedaag het sonder dat die afrigtingspersoneel daarvan geweet het en van gunslone wat aan Janse van Rensburg betaal is.
Janse van Rensburg wou nie kommentaar lewer oor die jongste bewerings nie. Hy het vroeër vir Rapport gesê hy gee sy volle samewerking vir die ondersoekers.